Document ID: 32008R1250

KOMISJONI MÄÄRUS (EÜ) nr 1250/2008,
12. detsember 2008,
millega muudetakse määrust (EÜ) nr 2074/2005 seoses sertifitseerimisnõuetega inimtoiduks ettenähtud kalandustoodete, elusate kahepoolmeliste molluskite, okasnahksete, mantelloomade ja meritigude importimiseks
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artikli 25 punkte a ja d,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 852/2004 toiduainete hügieeni kohta, (2) eriti selle artiklit 12,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 853/2004, millega sätestatakse loomset päritolu toidu hügieeni erieeskirjad, (3) eriti selle artiklit 9,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 854/2004, millega kehtestatakse erieeskirjad inimtoiduks ettenähtud loomsete saaduste ametlikuks kontrollimiseks, (4) eriti selle artiklit 16,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (5) eriti selle artiklit 63,
ning arvestades järgmist:
(1)
Komisjoni 5. detsembri 2005. aasta määruses (EÜ) nr 2074/2005, millega sätestatakse rakendusmeetmed Euroopa Parlamendi ja nõukogu määruses (EÜ) nr 853/2004 käsitletud teatavate toodete ja Euroopa Parlamendi ja nõukogu määrustes (EÜ) nr 854/2004 ja (EÜ) nr 882/2004 käsitletud ametlike kontrollide suhtes, sätestatakse erandid Euroopa Parlamendi ja nõukogu määrusest (EÜ) nr 852/2004 ning muudetakse määruseid (EÜ) nr 853/2004 ja (EÜ) nr 854/2004, (6) nähakse VI lisa IV ja V liites ette veterinaarsertifikaadi näidis inimtoiduks ettenähtud kalatoodete ja kahepoolmeliste molluskite impordi jaoks.
(2)
Nõukogu direktiivis 2006/88/EÜ ja komisjoni 12. detsember 2008 määruses (EÜ) nr 1251/2008, millega rakendatakse direktiivi 2006/88/EÜ, milles nähakse ette loomatervishoiu- ja sertifitseerimisnõuded vesiviljelusloomade ja vesiviljelustoodete turuleviimiseks ja ühendusse sissetoomiseks ning sätestatakse vektorliikide loetelu, (7) nähakse ette loomatervishoiunõuded, mida kohaldatakse inimtoiduks ettenähtud vesiviljelusloomade ja vesiviljelustoodete turuleviimiseks ja importimiseks.
(3)
Kõnealused sätted hõlmavad impordipiiranguid teatavate vesiviljelusloomade ja vesiviljelustoodete suhtes, mille liigid on vastuvõtlikud direktiivi 2006/88/EÜ IV lisa II osas loetletud veeloomade taudidele, ning transpordinõudeid.
(4)
Määruses (EÜ) nr 2074/2005 ettenähtud sertifikaadi näidiseid tuleb muuta, et viia nad kooskõlla direktiivi 2006/88/EÜ ja määruse (EÜ) nr 1251/2008 nõuetega.
(5)
Määruse (EÜ) nr 853/2004 III lisa VII jaos elusate kahepoolmeliste molluskite suhtes kehtestatud erinõudeid kohaldatakse ka elusate okasnahksete, mantelloomade ja meritigude suhtes. Seetõttu on asjakohane laiendada inimtoiduks ettenähtud elusate kahepoolmeliste molluskite impordisertifikaadi kohaldamisala ja kaasata ka elusad okasnahksed, mantelloomad ja meriteod.
(6)
Määrust (EÜ) nr 2074/2005 tuleks seega vastavalt muuta.
(7)
Asjakohane on kehtestada üleminekuaeg, et võimaldada liikmesriikidel ja tootmisharul võtta vajalikke meetmeid käesolevas määruses sätestatud uutele nõuetele vastamiseks.
(8)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE.
Artikkel 1
Määruse (EÜ) nr 2074/2005 muudatus
Määrust (EÜ) nr 2074/2005 muudetakse vastavalt käesoleva määruse lisale.
Artikkel 2
Üleminekumeetmed
1. Üleminekuaja jooksul kuni 30. juunini 2009 võib ühendusse importida saadetisi, mille suhtes on väljastatud veterinaarsertifikaat vastavalt määruses (EÜ) nr 2074/2005 (muudetud määrusega (EÜ) nr 1664/2006) kehtestatud näidisele.
2. Üleminekuaja jooksul kuni 31. juulini 2010 võib ühendusse importida järgmisi saadetisi, mille suhtes on väljastatud veterinaarsertifikaat vastavalt määruses (EÜ) nr 2074/2005 (muudetud määrusega (EÜ) nr 1664/2006) kehtestatud näidisele:
a)
kalandusooted, mille suhtes ei kohaldata määruse (EÜ) nr 2074/2005 (mida on muudetud käesoleva määrusega) VI lisa IV liites kehtestatud veterinaarsertifikaadi näidise II osas kehtestatud loomade terviseohutuse kinnitust, nagu on kirjeldatud kõnealuse II lisa märkuses 2;
b)
kahepoolmelised molluskid, okasnahksed, mantelloomad ja meriteod, mille suhtes ei kohaldata määruse (EÜ) nr 2074/2005 (mida on muudetud käesoleva määrusega) VI lisa V liites kehtestatud veterinaarsertifikaadi näidise II osas kehtestatud loomade terviseohutuse kinnitust, nagu on kirjeldatud kõnealuse II lisa märkuses 2.
Artikkel 3
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Määrust kohaldatakse alates 1. jaanuarist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 12. detsember 2008

Labels: 0
3
6